钦定古今图书集成/明伦汇编/官常典/第485卷 > 刘雄
## 钦定古今图书集成/明伦汇编/官常典/第485卷 > 刘雄

按《周书》本传，“雄字猛雀，临洮子城人也。少机辩，慷慨
有大志。大统中，起家为太祖亲信。寻授统军、宣威将
军、给事中。除子城令，加都督、辅国将军、中散大夫，兼
中书舍人，赐姓宇文氏。孝闵帝践阼，加大都督。历司
市下大夫、齐右下大夫，治小驾部，进车骑大将军、仪
同三司。保定四年，治中外府属，从征洛阳。天和二年”，
迁驾部中大夫。四年，兼齐公宪府掾，从宪出宜阳，筑
安义等城。五年，齐相斛律明月率众筑《通关城》以援
宜阳。先是，国家与齐通好，约言“各保境息民，不相侵
扰。”至是，宪以齐人失信，令雄使于明月，责其背约。雄
辞义辩直，齐人惮焉。使还，兼中府外掾。寻加骠骑大
将军、开府仪同三司，封周昌县伯，邑六百户。齐人又
于姚襄筑“伏龙”等五城，以处戍卒。雄从齐公宪攻之，
五城皆拔。宪复遣雄与柱国宇文盛于齐长城以西，
连营防御。齐将段孝先等率众围盛。营外先有长堑，
大将军韩欢与孝先交战不利。雄身负排，率所部二
十馀人，据堑力战，孝先等乃止。军还，迁军司马，进爵
为侯，邑一千四百户。建德初，授纳言，转军正，复为纳
言。二年，转向史中大夫，除侯正。高祖尝从容谓雄曰：
“‘古人云，富贵不归故乡，犹衣锦夜游’。今以卿为本州
何如？”雄稽首拜谢。于是诏以雄为河州刺史。雄先已
为本县令，复有此授，乡里荣之。四年，从柱国李穆出
轵关，攻邵州等城，拔之，以功获赏五千。皇太子西征
吐谷浑，雄自凉州从滕王逌率军先入浑境，去伏侯
城二百馀里。逌遣雄先至城东，举火与大军相应。浑
洮王率七百馀骑逆战，雄时所部数百人，先并分遣
斥𠋫，在左右者二十许人，雄即率与交战，斩首七十
馀级，雄亦亡其三骑。自是从逌连战之，雄功居多，赏
物甚厚。止军还，伊娄穆殿为贼所围，皇太子命雄救
之。雄率骑一千，解穆围，增邑三百户，加上开府仪同
三司。其年，大军东讨，雄从齐王宪拔洪洞，下永安。军
还，仍与宪回援晋州。未至，齐后主已率大兵亲自攻围。晋州垂陷，宪遣雄先往，察其军势。雄乃率步骑千
人，鸣鼓角，遥报城中。寻而高祖兵至，齐主遁走。从平
并州，拜上大将军，进爵赵郡公，邑二千户。旧封回授
一子。明年，从平邺城，进柱国。其年，从齐王宪总北讨
稽胡军还，出镇幽州。宣政元年四月，突厥寇幽州，拥
略居民，雄出战，为突厥所围，临阵战殁。赠亳州总管、
七州诸军事、亳州刺史。子昇嗣。